Anurag Kashyap ने Twitter को कहा अलविदा, बोले- परिवार को मिल रही हैं धमकियां  
बॉलीवुड डायरेक्टर अनुराग कश्यप ने डिलीट किया ट्विटर एकाउंट
अनुराग कश्यप ने ट्वीट में बताई वजह
अनुराग कश्यप का ट्वीट हुआ वायरल
सामाजिक मुद्दो पर बेबाकी से राय रखने वाले बॉलीवुड डायरेक्टर अनुराग कश्यप (Anurag Kashyap) ने अपना ट्विटर एकाउंट डिलीट कर दिया है. ट्विटर एकाउंट डिलीट करने से पहले अनुराग कश्यप (Anurag Kashyap) ने दो ट्वीट भी किये थे, जिसमें उन्होंने बताया कि उनके माता-पिता को अनजान फोन कॉल्स आ रहे हैं और उनकी बेटी को आए दिन धमकियां दी जा रही हैं. अपने परिवार के साथ हो रही इन गतिविधियों को देखते ही अनुराग कश्यप (Anurag Kashyap) ने अपना ट्विटर एकाउंट डिलीट कर दिया है. अनुराग कश्यप के ये दो ट्वीट सोशल मीडिया पर भी खूब वायरल हो रहे हैं. 


बॉलीवुड डायरेक्टर अनुराग कश्यप  (Anurag Kashyap) ने अंजान कॉल्स और धमकियों के बारे में बताते हुए ट्वीट किया, जिसमें उन्होंने लिखा, "जब आपके माता पिता को कॉल्स आने लगें और आपकी बेटी को ऑनलाइन धमकी मिलने लगे तो फिर कोई बात नहीं करना चाहेगा. यहां कोई भी तर्क-वितर्क भी नहीं करेगा. दबंग लोग राज करेंगे और दबंगई ही जीने का नया तरीका होगी. नया भारत आप सभी को मुबारक हो. आपको खुशियां और तरक्की मिले."


इसके बाद अनुराग कश्यप  (Anurag Kashyap) ने अपने दूसरे ट्वीट में लिखा, "आप सभी को ढेर सारी खुशियां और सफलताएं मिलें. यह मेरा लास्ट ट्वीट होगा, क्योंकि मैं ट्विटर छोड़ रहा हूं. जब मुझे बिना डेर बोलने की आजादी ही नहीं दी जाएगी तो मैं किसी भी चीज पर नहीं बोलना चाहूंगा. अलविदा."